El Departament de Justícia i el Departament de Salut actuen coordinadament per a la prevenció de la COVID-19 als centres de justícia juvenil.
D'acord amb això, s'han elaborat determinats protocols que han de seguir els centres amb la finalitat d'evitar la malaltia i els contagis dels menors i joves interns i dels professionals que els atenen.
Aquests protocols són objecte de revisió i d'actualització contínues, segons l'evolució de la pandèmia i les recomanacions de les autoritats sanitàries.
Alguns d'aquests protocols afecten el règim de sortides i de permisos dels menors i joves interns i les visites als centres dels seus familiars.
Quan es produeixen canvis en aquests protocols, s'actualitza la informació del web.
A continuació s'exposa la informació més rellevant que cal tenir en compte:
Els professionals del centre us informaran de qualsevol canvi en les previsions i atendran els dubtes que pugueu tenir.
- Per fer la visita, cal demanar cita prèvia al centre.
- No pot anar al centre a fer una visita cap persona que estigui malalta de COVID-19, o que sigui un cas sospitós de patir-la, un contacte estret d'un cas positiu, estigui en període de quarantena, o tingui símptomes compatibles amb la malaltia (tos, febre).
- És un requisit obligatori per fer una visita en una sala que, abans de la visita, cada visitant major d'edat signi una declaració responsable en què expressi que en els darrers 14 dies no ha estat, ni està en aquell moment, en cap de les situacions descrites anteriorment, que són causes que impedirien la visita.
- És obligatori que, abans de la visita, el visitant se sotmeti a un control de la temperatura al centre.
Una temperatura igual o superior a 37.30o es considerarà febre, fet que impedirà la visita.
- És obligatori l'ús de la mascareta per als visitants i per als menors o joves visitats, tant si la visita és en una sala com en un locutori.
També és obligatori per als visitants seguir els protocols de neteja de mans, distància de seguretat i la resta de mesures i indicacions que els doni el personal del centre.
- No es permet el contacte físic (encaixada de mans, petons, abraçades, etc.) entre els visitants i el menor o jove visitat, ni a l'inici, ni durant, ni al final de la visita.
- La freqüència màxima de les visites de familiars (tant si són en locutori com en sala) és de 2 setmanals, de 40 minuts cadascuna, acumulables en una sola de 60 minuts.
Als centres que no disposen de locutoris i/o de sales suficients per mantenir aquesta freqüència i els protocols de neteja, la freqüència serà d'una visita setmanal de 30 minuts.
- El nombre màxim de visitants permesos a la vegada és de 2.
- Depenent de quina sigui la situació epidemiològica general o la d'un centre en concret, les visites poden quedar suspeses temporalment o reduïr-ne la freqüència i/o la durada.
Es reprenen els permisos i les sortides a tots els centres, sempre que el menor o jove compleixi els requisits legals per gaudir-ne.
A tots els menors i joves dels centres que no puguin gaudir de permisos o sortides ni de visites, se'ls manté l'increment del nombre de trucades telefòniques.
Podran fer fins a 20 trucades setmanals, de fins a 8 minuts de durada.
També es manté l'augment de les franges horàries per facilitar les trucades dels familiars als centres.
A més a més, podran fer un màxim de 4 videotrucades per WhatsApp, d'una durada de fins a 10 minuts, des de telèfons mòbils del centre, que comptaran dins de les 20 comunicacions telefòniques setmanals.
Es reprèn la recepció de paquets a tots els centres segons el protocol corresponent.
A tots els centres es poden tornar a fer ingressos presencialment en metàl·lic, però es prioritzarà l'ingrés per transferència i gir postal, seguint el protocol corresponent.
L'activitat escolar a les aules i als tallers dins dels centres es manté amb normalitat, però amb els protocols de prevenció corresponents.
La formació exterior i el treball fora del centre es reprèn a tots els centres.
El Departament de Justícia i el Departament de Salut actuen de manera coordinada des de l'inici de la crisis sanitària per adoptar protocols de prevenció i per detectar els possibles casos positius i, si n'hi ha, per tractar-los adequadament.
Els centres educatius segueixen les mesures preventives recomanades per les autoritats sanitàries per a prevenir el contagi de qualsevol persona, ja sigui interna, treballadora o visitant.
La salut de tothom és una prioritat absoluta.
Per això, és fonamental que tothom segueixi les mesures preventives indicades: el rentat de mans freqüent, la distància física interpersonal, la neteja, l'ús de mascareta quan sigui obligatori, etc.
Si algun menor o jove fos diagnosticat com a cas positiu de COVID-19 i no fos necessari traslladar-lo a un hospital perquè fos un cas lleu, se l'aïllaria sanitàriament, per tal de prevenir contagis, en una unitat del Centre Educatiu L'Alzina, a Palau-solità i Plegamans, ja que és el centre que s'ha habilitat expressament per a aquesta finalitat sanitària.
En aquesta unitat rebrà l'atenció mèdica adequada i estarà el temps necessari fins que pugui rebre l'alta mèdica i tornar al centre d'origen.